b'\n_START_ARTICLE_\nPeleliu\n_START_PARAGRAPH_\nPeleliu (doma\xc4\x8dini mu pravijo tudi Beliliou) je eden izmed otokov, ki spadajo pod oto\xc5\xa1ko dr\xc5\xbeavo Palau. Skupaj s \xc5\xa1e dvema otokoma tvori eno izmed \xc5\xa1estnajstih dr\xc5\xbeav oto\xc4\x8dja Palau. Otok se nahaja severovzhodno od otoka Angaur in jugovzhodno od otoka Koror. Povr\xc5\xa1ina otoka zna\xc5\xa1a 13 km\xc2\xb2. Leta 2004 je na otoku \xc5\xbeivelo okoli 700 ljudi, s \xc4\x8dimer je otok tretji najbolj naseljen otok v oto\xc4\x8dju. Ve\xc4\x8dina oto\xc4\x8danov \xc5\xbeivi v vasi Kloulklubed, ki je hkrati tudi upravno sredi\xc5\xa1\xc4\x8de otoka. Na otoku so \xc5\xa1tiri vasi z imeni: Imelechol, Lademisang in Ongeuidel.\n_START_SECTION_\nZgodovina\n_START_PARAGRAPH_\nOtok je postal znan med drugo svetovno vojno, ko se je na njem odvijala izredno krvava bitka med japonskimi in ameri\xc5\xa1kimi vojaki. Zaradi naravnih jam in izredno dobrih obrambnih polo\xc5\xbeajev so se japonski branilci izredno dolgo upirali napadom ameri\xc5\xa1kih marincev. Boji za otok so se zaklju\xc4\x8dili 27. novembra 1944. V bojih je padlo 1.794 ameri\xc5\xa1kih in 10.695 japonskih vojakov. Danes je otok spominski kraj tako za Ameri\xc4\x8dane kot tudi za Japonce. \xc5\xa0e danes, po skoraj sedemdesetih letih, je na otoku \xc5\xa1e vedno mo\xc5\xbeno najti ostanke iz druge svetovne vojne (letali\xc5\xa1ka steza, ostanki letal, bunkerji,...), ki pri\xc4\x8dajo o krvavih spopadih za ta strate\xc5\xa1ko pomemben otok._NEWLINE_Po otoku je ime dobila tudi ameri\xc5\xa1ka amfibijsko desantna ladja USS Peleliu (LHA-5).'